|  |
| --- |
| **RIŻOLUZZJONI** |
| Kumitat Ekonomiku u Soċjali Ewropew |
| **Ħadd ma għandu jitħalla jaqa’ lura!****Għal politika ta’ koeżjoni inklużiva u parteċipattiva b’appoġġ għall-koeżjoni soċjali, ekonomika u territorjali** |
|  |
| \_\_\_\_\_\_\_\_\_\_\_\_\_ |
|  |
| Relatur: **Ioannis VARDAKASTANIS** |

**MT**

|  |  |
| --- | --- |
| Bażi legali | Artikolu 52(4) tar-Regoli ta’ Proċedura |
| Adozzjoni fis-sessjoni plenarja | 11/7/2024 |
| Sessjoni plenarja Nru | 589 |
| Riżultat tal-votazzjoni (favur/kontra/astensjonijiet) | 159/2/07 |

# Eżatt qabel ma jibda l-mandat il-ġdid tal-Kummissjoni Ewropea, aħna, il-Kumitat Ekonomiku u Soċjali Ewropew, li nirrappreżentaw l-organizzazzjonijiet tas-soċjetà ċivili, nappellaw lill-Istati Membri tal-Unjoni Ewropea u lill-mexxejja tagħhom, lill-istituzzjonijiet Ewropej u liċ-ċittadini tal-UE, biex jissalvagwardjaw u jipproteġu l-koeżjoni ekonomika, soċjali u territorjali tal-UE skont l-Artikolu 174 tat-TFUE.

# Nenfasizzaw bil-qawwa li l-prinċipju fundamentali li “ħadd ma għandu jitħalla jaqa’ lura” fil-politika ta’ koeżjoni għadu sod u validu, u li l-imsieħba tas-soċjetà ċivili huma lesti li jkomplu jaħdmu favur dan il-prinċipju permezz ta’ politika soda ta’ investiment tal-UE.

# Nixtiequ nenfasizzaw li l-inugwaljanza tal-opportunitajiet tista’ tkun ta’ detriment għat-tkabbir u l-kompetittività fit-tul fil-livell reġjonali, nazzjonali u tal-UE. Għalhekk, il-politika ta’ koeżjoni jeħtieġ li tkun aktar diversifikata u flessibbli, iżda fl-istess ħin kredibbli, stabbli u ċara sabiex tkun tista’ tagħti aktar attenzjoni lin-nies, speċjalment lil dawk l-aktar vulnerabbli, u biex tindirizza aħjar l-inugwaljanza tal-opportunitajiet li ħafna jħabbtu wiċċhom magħha.

# Aħna nikkritikaw it-tneħħija tar-rwol ta’ Kummissarju li r-responsabbiltà ewlenija tiegħu hija l-portafoll tal-politika ta’ koeżjoni.

# Aħna kontra t-tnaqqis u t-trasformazzjoni tal-politika ta’ koeżjoni fi strument biex jiġu indirizzati l-kriżijiet ta’ emerġenza.

# Aħna nirrifjutaw l-idea li l-politika ta’ koeżjoni tiġi kkonvertita fi strument simili għall-Faċilità għall-Irkupru u r-Reżiljenza bi ftit jew l-ebda involviment strutturali min-naħa tal-partijiet ikkonċernati, ġestjoni kondiviża u governanza f’diversi livelli.

# Aħna favur il-prinċipju tas-sħubija u regoli ċari għall-inklużjoni tas-soċjetà ċivili fl-għażla, il-governanza u l-monitoraġġ tal-operazzjonijiet iffinanzjati mill-UE.

# Aħna nitolbu formulazzjoni b’saħħitha rigward l-involviment tas-soċjetà ċivili fir-Regolament dwar Dispożizzjonijiet Komuni (RDK) li jmiss, li jirregola l-użu tal-Fondi ta’ Koeżjoni kif ukoll finanzjament ieħor tal-UE wara l-2027 bl-istess mod kif kien għall-perjodu 2021-2027.

# Nappellaw għal politika ta’ koeżjoni bbażata fuq il-post u bbażata fuq in-nies.

## “Ibbażata fuq il-post” minħabba li l-karatteristiċi territorjali jridu jiġu rispettati u kkunsidrati bis-sħiħ abbażi tal-valutazzjonijiet tal-impatt territorjali;

## Għandu jiġi segwit approċċ “ibbażat fuq in-nies” biex jinkisbu r-riżultati mixtieqa – approċċ li jirrispetta bis-sħiħ il-prinċipju tas-sħubija u li għandu l-governanza f’diversi livelli, is-sħubija konġunta u l-approċċi minn isfel għal fuq bħala l-pedamenti tiegħu.

# Nappellaw għal impetu ġdid għall-politika ta’ koeżjoni. Il-Kumitat tagħna jemmen li l-firxa ta’ strumenti u approċċi għandha titwessa’, tiġi modernizzata jew riveduta biex tinbena politika ta’ koeżjoni b’saħħitha, effettiva, flessibbli u mġedda, li tiffoka aktar fuq il-kapaċità, ir-rabtiet interreġjonali, l-effettività tar-riżultati u l-opportunitajiet għall-benefiċjarji lil hinn minn sempliċi investiment. Għal dan il-għan, huwa essenzjali li:

## nindirizzaw l-isfidi strutturali ewlenin tal-UE: żvilupp baxx, staġnar ekonomiku fit-tul u nuqqas ta’ opportunitajiet ugwali fir-reġjuni kollha kif ukoll disparitajiet bejn u fi ħdan ir-reġjuni u s-soċjetà;

## nenfasizzaw aktar l-istrateġiji tal-politika territorjali, bħall-investiment territorjali integrat (ITI) u l-iżvilupp lokali mmexxi mill-komunità (CLLD). Għalhekk għandna nsaħħu l-kapaċitajiet ta’ ġestjoni tal-fondi tal-awtoritajiet lokali, urbani u territorjali, mingħajr ma ninsew il-ħtieġa għall-konsistenza;

## niffokaw fuq kategoriji ta’ persuni b’rati ta’ impjieg aktar baxxi (nisa, żgħażagħ, persuni b’diżabilità, immigranti, dawk b’livelli aktar baxxi ta’ edukazzjoni), li għalihom huma meħtieġa programmi speċifiċi ta’ taħriġ, taħriġ mill-ġdid, titjib tal-ħiliet u appoġġ fuq il-post;

## inkomplu l-ispeċjalizzazzjoni u d-diversifikazzjoni tal-istrumenti, inklużi l-istrumenti finanzjarji, sabiex il-politika ta’ koeżjoni tkun tista’ taġixxi fuq gruppi u oqsma speċifiċi ta’ persuni vulnerabbli u f’reġjuni speċifiċi, fejn soluzzjonijiet ġenerali relatati mal-impjiegi mhumiex it-tweġiba għall-integrazzjoni fix-xogħol ta’ dawn il-persuni;

## nappoġġjaw l-investimenti fl-infrastruttura soċjali biex nindirizzaw b’mod effettiv l-isfidi demografiċi sinifikanti li qed tiffaċċja l-UE. Dan huwa dejjem aktar meħtieġ f’reġjuni li qed ibatu minn forza tax-xogħol li qed tonqos u sehem baxx ta’ persuni b’edukazzjoni terzjarja, kif ukoll f’reġjuni affettwati minn rati għoljin ta’ tluq taż-żgħażagħ;

## insaħħu l-potenzjal tas-swieq tax-xogħol transfruntiera, li huma sottożviluppati minħabba ostakli legali u amministrattivi. Għal dan il-għan, huwa essenzjali li nsaħħu l-kooperazzjoni transfruntiera u interreġjonali, speċjalment għall-iżvilupp tal-infrastruttura u għall-appoġġ tal-attivitajiet tal-entitajiet tal-ekonomija soċjali;

## inkomplu nipproteġu lill-intrapriżi żgħar u ta’ daqs medju (SMEs) u s-sostenibbiltà tagħhom. Dan jirrikjedi l-użu tal-istrumenti standard Ewropej eżistenti – bħall-Fond Soċjali Ewropew, il-Fond Ewropew għall-Iżvilupp Reġjonali (FEŻR), il-Fond ta’ Koeżjoni u l-Mekkaniżmu għal Tranżizzjoni Ġusta – b’mod innovattiv iżda sempliċi, sabiex l-SMEs ikunu jistgħu jaċċessaw faċilment il-finanzjament u jiksbu kundizzjonijiet ta’ kreditu favorevoli fit-tul;

## ikollna sinerġiji aktar intensivi fi ħdan il-Mekkaniżmu għal Tranżizzjoni Ġusta (JTM) kollu kemm hu. Aħna konvinti li l-politika ta’ koeżjoni għandha tibqa’ l-politika ta’ investiment ewlenija tal-UE biex tappoġġja l-politika reġjonali Ewropea dwar l-adattament għall-objettivi tal-klima. Il-prinċipju “la tagħmilx ħsara sinifikanti” għandu jiżgura li l-investimenti jirrispettaw bis-sħiħ l-objettivi tal-Patt Ekoloġiku.

## neżaminaw aktar il-finanzjament ta’ kumpaniji kbar bħala fattur importanti għall-konverġenza, speċjalment fir-rigward tat-teknoloġiji strateġiċi permezz tal-istrument il-ġdid STEP (Pjattaforma tat-Teknoloġiji Strateġiċi għall-Ewropa);

## noħolqu tipi ġodda ta’ prospetti ekonomiċi għaż-żoni rurali inqas żviluppati, periferiċi u skarsament popolati, il-gżejjer tal-UE u r-reġjuni ultraperiferiċi. Jeħtieġ ukoll li nindirizzaw id-distakki bejn iż-żoni rurali, iż-żoni urbani u ċ-ċentri tal-bliet, u fl-istess ħin insaħħu r-rabtiet bejniethom;

## nippromovu inizjattivi biex nidentifikaw u nindirizzaw b’attenzjoni l-ħtiġijiet speċifiċi tar-reġjuni u t-territorji li waqgħu f’nases tal-iżvilupp u ngħinuhom jegħlbu l-isfidi tagħhom;

## nadottaw politika ta’ koeżjoni li tinkludi elementi ewlenin bħall-ġestjoni kondiviża, l-enfasi reġjonali, il-prefinanzjament u r-rati ta’ kofinanzjament. L-investiment waħdu mhuwiex biżżejjed. Kull reġjun jeħtieġ strutturi sodi ta’ governanza u taħlita adegwata ta’ politiki li jisfruttaw is-sinerġiji mal-partijiet interessati kollha. Neħtieġu approċċ minn isfel għal fuq. Għalhekk, l-investiment ħafna drabi għandu jkun akkumpanjat minn riformi mfasslin apposta u politiki favur iċ-ċittadini;

## ninvolvu aktar mill-qrib is-soċjetà ċivili u l-partijiet interessati kollha fil-livell lokali sabiex insaħħu l-effettività tal-prinċipji tas-sħubija u tal-governanza f’diversi livelli fil-politika ta’ koeżjoni. Dan jista’ jgħinna nindirizzaw il-pressjoni fuq id-demokrazija billi nżidu s-sjieda tal-politiki tal-UE.

## insaħħu l-kapaċità amministrattiva ta’ livelli differenti ta’ gvern, benefiċjarji u partijiet ikkonċernati nazzjonali, reġjonali u lokali oħra, u nipprovdu appoġġ tekniku aktar adattat biex intejbu l-implimentazzjoni tal-politika fil-prattika.

## inqisu u ninkludu l-aħjar prattiki, miżuri ta’ politika effettivi u finanzjament speċifiku attwalment implimentati mill-Faċilità għall-Irkupru u r-Reżiljenza sabiex dawn ikomplu jiffunzjonaw taħt il-politika ta’ koeżjoni l-ġdida. Jeħtiġilna niżguraw li l-użu tal-fondi tal-Faċilità għall-Irkupru u r-Reżiljenza jkun kompatibbli bis-sħiħ mal-implimentazzjoni tal-politika ta’ koeżjoni futura, u li l-investimenti u l-programmi diġà mnedija fil-qafas tal-Faċilità għall-Irkupru u r-Reżiljenza ma jiġux sospiżi b’riżultat ta’ bidliet fil-finanzjament tal-Faċilità;

## nintegraw aktar il-miri tal-koeżjoni fis-Semestru Ewropew;

## nagħmlu l-baġit ġenerali tal-qafas finanzjarju pluriennali (QFP) aktar ambizzjuż u niżguraw finanzjament adegwat għall-politika ta’ koeżjoni, inkluż fid-dawl tal-ħtieġa futura għal investiment tal-UE fid-difiża u għal Unjoni Ewropea b’aktar minn 27 membru. L-investiment fl-UE u fil-koeżjoni ekonomika, soċjali u territorjali, kif ukoll il-ġid u l-kompetittività tagħha ma jistax isir b’1 % biss tal-ING tal-UE;

## nikkunsidraw it-tkabbir futur, li jkun hemm finanzjament adegwat fil-perjodu ta’ programmazzjoni li jmiss, sabiex niggarantixxu l-integrazzjoni bla xkiel tal-Istati Membri futuri, mingħajr ma nikkompromettu l-investimenti fir-reġjuni li qed jiżviluppaw.

# **Aħna, bħala rappreżentanti tas-soċjetà ċivili, se nagħmlu dak kollu li hemm bżonn biex nissalvagwardjaw il-prinċipji ewlenin tal-politika ta’ koeżjoni u niżguraw li tibqa’ l-kolla li żżomm lill-Ewropa magħquda.**

Brussell, il-11 ta’ Lulju 2024.

*Il-President tal-Kumitat Ekonomiku u Soċjali Ewropew*

Oliver RÖPKE

\_\_\_\_\_\_\_\_\_\_\_\_\_